T. Galbavý, poslanec: (2007-05-16):
Vystúpila predo mnou pani poslankyňa Vaľová a povedala na záver jednu zázračnú vetu, že my pracujeme pre voličov a tomu všetkému naznačujú aj naše vysoké preferencie. Obávam sa, že naozaj toto je základná myšlienka, základný zámer aj tejto predkladanej novely Zákonníka práce, tie preferencie sú lajtmotívom vášho myslenia, a to je to nešťastie. Dovoľte teda povedať k zákonu niečo. Začíname rokovať bezpochyby o zákone, ktorý zasiahne zásadným spôsobom do pracovného práva, a tým aj do celej ekonomiky. Vaša vládna koalícia nazvala tento zákon zákonom roka. Ak naozaj chceme, aby v legislatívnej hierarchii bol tento zákon zákonom roka, myslím si, že musíme k nemu pristupovať, a je to nevyhnutné, dôstojne, zodpovedne, kvalifikovane a racionálne. Nemôžeme takúto právnu normu zneužívať a osvojovať si právo ukazovať prstom, kto je v tejto spoločnosti dobrý a kto je zlý. To nie je korektné. Taktiež nepovažujem za správne a šťastné, ak súčasný platný návrh zákona alebo súčasný platný zákon, ak rokujeme o ňom s rešpektom, ak ho hodnotíme a porovnávame s právnymi normami, podľa ktorých sa riadia krajiny Latinskej Ameriky, je to nespravodlivé a Zákonník práce v súčasnej podobe si to nezaslúži. Veď bol to práve on, ktorý pomohol posilniť pracovné prostredie. Vytvoril nové pracovné miesta, ktoré v konečnom dôsledku komu pomáhajú inému ako zamestnancom a ich rodinám. Takže za najdôležitejší predpoklad na dosiahnutie a udržanie sociálneho postavenia občanov a dobrého života ich rodín považujem práve súčasne platný Zákonník práce. To je podľa mňa ten najlepší spôsob sociálnej politiky. Ja nepochybujem, vážené dámy a páni, o tom, že navrhovaný Zákonník práce alebo predkladaný návrh zákona práce, existujú v ňom aj dobré veci. Obsahuje niekoľko správnych bodov, kde celkom určite sa dohodneme s koalíciou. O tom nepochybujte. Nechceme a priori všetko a o všetkom hovoriť zle, ale nežiadajte a neočakávajte od nás podporu pre také navrhované zmeny, ktoré poškodia pracovné prostredie, ktoré poškodia flexibilitu pracovného trhu. Nemôžeme podporiť paragrafy, ktoré v konečnom dôsledku poškodia záujmy zamestnancov, ktoré sú antisociálne. Veď si vy nemyslite, že zrazu môžete regulovať a odstrániť nedostatky takýmto spôsobom, veď dnes donútite tých podnikateľov postaviť sa k tejto problematike inak, a to poškodí na záver všetkých. Vážené kolegyne, kolegovia, ak som už na úvod povedal, že sa mi nepáči, že vystupujete a vysvetľujete svoje zámery k predkladanému návrhu zákona veľmi ponižujúco, ukazovaním na nepriateľov, svedčí o tom aj vystúpenie pani ministerky Tomanovej, pána premiéra a dnes, bohužiaľ, aj vystúpenie pána podpredsedu parlamentu Číža. Vážené kolegyne, kolegovia, dovoľte mi povedať, že za najslabšiu stránku predloženého zákona považujem práve filozofiu, z ktorej tento zákon vychádza. Znovu opakujem, vyvráťme mi, keď sa mýlim, nie je pravda, že pán premiér Fico rovnako ako pani ministerka práce Tomanová vyhlasovali alebo zjednodušili vysvetľovanie a rétoriku tejto závažnej právnej normy. My vládna koalícia obhajujeme zamestnancov a vy zlá opozícia obhajujete záujmy podnikateľov. Dneska pán podpredseda parlamentu Číž jasne povedal, že obhajujeme záujmy kapitálu a peňazí. Snáď chcete povedať, že nám nezáleží na ľuďoch? My neobhajujeme záujmy pracujúcich len preto, že argumentujeme faktami, analýzami, že berieme do úvahy aj inštitúcie korektné, či už politické, berieme do úvahy aj výzvy Európskej komisie, OECD, to považujete za zlé? Odmietam takéto hodnotenie. Viem ale, čo je cieľom takýchto návrhoch a takéhoto pomenovania, nesprávneho pomenovania a triedenia spoločnosti. Cieľom týchto vyhlásení je vyvolať v divákoch a v širokej verejnosti dojem, ako by vláda stála na strane dobra a na strane vykorisťovaných pracovníkov a my, naopak, opozícia, akoby sme presadzovali tú stranu zla, zla vydridušských zamestnávateľov, ktorí žijú z mozoľov svojich zamestnancov. Áno, úmyselne hovorím týmto jazykom, ktorý aj podaktorým z vás znie povedome. Je to jazyk z 20, 30 rokov dozadu, je to jazyk bývalého režimu, kde človek zamestnanec neznamenal nič, nič. Bola to obyčajná kreatúra, ktorá nemohla slobodne rozmýšľať a slobodne konať v mene diktatúry proletariátu a vy, bohužiaľ, musím konštatovať, sa vraciate naspäť do tejto doby. Preberáte rétoriku, ktorou poškodzujete aj tie dobré zámery, ktoré, povedzme, sú v tejto právnej norme. Nezaslúžime si to. Ja si myslím, že to je z vašej strany naozaj nekorektné. Ide, pýtam sa naozaj, ako hovorila pani poslankyňa Vaľová, len o tie preferencie? Prečo si myslíte, že vy lepšie pracujete pre ľudí, ako sme my pracovali. Vieme, že jazyk je odrazom myslenia. V očiach vašej vlády, pani ministerky sú podnikatelia evidentne podozrivé, ba až nepriateľské elementy, nevyhnutné zlo. Spomeňte si na to množstvo útokov na súkromné zdravotné poisťovne, na súkromné dôchodkové poisťovne, a tým vlastne na peniaze občanov, ktorí sa snažia znížiť svoju mieru závislosti od štátu. Snáď sa mýlim? Nie je to pravda? Práve včera som zachytil v médiách, že pán minister zdravotníctva dáva návrh do vlády na vyvlastnenie súkromných zdravotných poisťovní. Mýlim sa? Vláda jednoducho chápe proces prijímania Zákonníka práce, ale aj celý zákonník ako prejav triedneho boja. Je to prejav mentálnej výbavy, bohužiaľ. To neprispeje k vyriešeniu a novelizácii dobrej právnej normy, ktorá bude upravovať pracovnoprávne vzťahy v spoločnosti. Takéto chápanie vzťahu medzi zamestnávateľmi a zamestnancami však už dávno je prekonané. Dokonca ani v tých krajinách Európy, v ktorých roky vládnu sociálnodemokratické alebo socialistické vlády, sa táto rétorika a postoje už dávno odložili do starého železa. Naopak, aj tieto vlády podporujú podnikanie a jeho rozvoj, pretože len to je garanciou zvyšovania možností obyvateľov nájsť si prácu a vytvárania dostatočného množstva zdrojov na zabezpečenie potrieb školstva, zdravotníctva a sociálnych služieb. Podnikatelia sa tu už dávno nechápu ako nepriatelia pracujúcich. To bolo typické pre časy budovania šťastných zajtrajškov, kedy sa ako prototyp podnikateľa vykorisťovateľa vydával známy Baťa. Čo na tom, že vybudoval celý vzdelávací systém výchovy. Čo na tom, že postavil ľuďom domy, že v blízkosti im postavil obchody a slušne ich platil. Bol to skrátka podnikateľ, vykorisťovateľ, zlý človek. Vážené kolegyne, kolegovia, Zákonník práce nemôže byť prejavom boja medzi zamestnancami a zamestnávateľmi. O tom, kto je zlý a kto je dobrý, pričom zákonodarca už vopred definuje. To mi prekáža na tomto návrhu, že vy tu jednoznačne vopred definujete, kto je dobrý a kto je zlý. Takto nebudeme budovať lepšie pracovnoprávne vzťahy. Cieľom Zákonníka práce je vytvoriť také pracovnoprávne vzťahy, ktoré na jednej strane chránia zamestnancov pred pracovnými podmienkami, ktoré ohrozujú zdravie, prípadne ľudskú dôstojnosť a na druhej strane vytvárajú podmienky pre dobré podnikateľské prostredie. Tak by ste sa podľa takýchto téz mali riadiť. Súčasne platný Zákonník práce je normou, ktorá spĺňa podmienky, ktoré som načrtol. Nakoniec vidíme to aj v praxi. Najväčším problémom Slovenska už nie je nedostatok pracovných miest ako takých, problémom je ich zlé regionálne rozmiestnenie a problémom skôr je nedostatok kvalifikovaných pracovníkov v niektorých odboroch. Tomuto stavu nepomôže žiadny Zákonník práce, ktorý zníži pružnosť pracovného trhu, a tým takáto predložená norma je. Naopak, tento zákon povedie len k pretrvávaniu negatívnych tendencií, ktoré v ekonomike vidíme. Na to doplatia v konečnom dôsledku zamestnanci, teda tí, o ktorých vláde na čele s pánom premiérom a pani ministerkou Tomanovou tvrdia, že ich chcú brániť. Ja nechcem tvrdiť, že všetci podnikatelia sú založení rovnako ako Baťa, že sa starajú o dobré pracovné prostredie, že vyplácajú slušné mzdy svojim zamestnancom, samozrejme, sú tu aj čierne ovce, ktoré zneužívajú svoju moc, prípadne fakt, že sú v danom regióne dominantným zamestnávateľom, alebo že v sektore, v ktorom pôsobia, je nadbytok pracovníkov. Títo podnikatelia stláčajú mzdy nadol, hoci ekonomické výsledky ich firmy umožňujú vyplácanie lepších miezd. Takýchto podnikateľov sa rozhodne nechcem zastávať. Rovnako odmietam tvrdenie, že naša strana ako súčasť pravicového spektra, citujem pána premiéra „kope len za bohatých“. Pozrite si na váš vozový park, je o niečo horší, ako je náš? Prečo sa snažíte nás dostať do polohy, že my sme tí, ktorí zamestnávateľov obhajujeme a že nám nezáleží na pracujúcich ľuďoch v tejto krajine. To je nesprávne a to ma tak trochu uráža. Naša politika je zameraná na všetkých občanov Slovenska, z ktorých väčšinu tvoria práve zamestnanci, pretože sú to oni, ktorí profitujú z reforiem uskutočnených bývalou vládou vrátane toho teraz vami tak kritizovaného Zákonníka práce. Veď čo už môže byť lepšou garanciou sociálnych istôt, ako je zvyšovanie počtu pracovných miest, a teda stále vyššia pravdepodobnosť, že si občan nájde vyhovujúce a dokonca lepšie platené miesto, lepšie platené zamestnanie. Vážené kolegyne, kolegovia, snažil som sa nebyť útočný, nechcel som tu nikoho uraziť, ale moje vystúpenie smerovalo k tomu, k výhradám, do akej pozície sa snažíte postaviť opozičných politikov a akým nešťastným spôsobom vysvetľujete zámery predkladaného Zákonníka práce. To, myslím si, že naozaj nejde vám o nič iné ako o tie preferencie, ako spomínala pani poslankyňa Vaľová. Nedržím vám palce, pevne verím, že tá pravda vyjde čoskoro najavo. Ďakujem pekne. (Potlesk.)